**Доживљај који се памти**

Био је јесењи, некако сив и магловит дан. Није било кише, али је дувао хладан ветар. Иза штале се чула вика мојих другара. Никола, Јован и Стефан су се играли кликерима. Ја сам навијао и понекад помогао Јовану.

Сва тројица су били мршави, светлог тена и смеђе косе. На себи смо имали танке летње панталоне и мајице кратких рукава, Било нам је хладно и руке су нам зебле. Јован је предложио да наложимо ватру да би огрејали руке. Погледали смо около и видели суво, разбацано лишће бордо-браон боје, сламу боје злата и изломљене гранчице које су лежале свуда около по земљи. Зачас смо скупили гомилу сувог лишћа, сламе и гранчица. Јован је имао шибицу у џепу.

Прво је то био пламичак, али се убрзо разбуктао. Сувише брзо!... Пружио се према штали и- захватио је! То више није била ни ватрица ни ватра. То је био пожар. Били смо изненађени и сувише уплашени да зовемо помоћ. Страховали смо за домаће животиње које су биле у штали. Шта ће са њима бити? – Пожар! – Пожар!- викали су у селу и трчали према штали која је горела. Убрзо су дошли ватрогасци. Муњевитом брзином су одмотавали црева кроз која је кренула вода. Вода је толико јако ударала да је изгледало као да ће срушити шталу. Убрзо су савладали ватру. Осећао се мирис изгорелог и поквашеног лишћа и грања из којих се дизао дим.

Када смо видели да је угашен пожар и да су животиње добро, одахнули смо. Вратио нам се осмех на лице. Тада смо се договорили да више никада нећемо палити ватру у природи.

Питања и задаци:

1. Где и када се дешава радња овог текста?
2. Зашто су дечаци одлучили да наложе ватру?
3. Који је главни догађај у тексту?
4. Зашто су се дечаци договорили да никада неће палити ватру у природи?
5. Напиши из текста по две

властите именице:

заједничке именице:

градивне именице:

збирне именице:

1. А) Напиши у ком лицу и броју су написане следеће реченице:

**Ја сам навијао и понекад помогао Јовану.**

**Вратио нам се осмех на лице.**

**Убрзо су савладали ватру.**

Б) Дате реченице напиши у другом лицу једнине.

1. Да си ти учитељ, шта би рекао ученику који је написао овај састав? Напиши шта је добро, а шта би могао поправити или лепше написати.